ANC's Seipati Mbiwe elected as new Setsoto mayor
NUUSFLITS NUUSAGENTSKAP 24 November 5 nm
# 'n Strafregtelike klag word ingedien teen 'n TikTok-rassis
# Malan en De Zorzi lei Suid-Afrika A tot 'n skitter-telling in die vierdag-wedstryd teen Indië A
# En 'n oeroue menslike voorsaat se werwels wys hulle kon loop
# Die polisie in die Waterberg-distrik in Limpopo ondersoek aanklagte van intimidasie, crimen injuria en aanhitsing van geweld teen Henrico Barnard, nadat sy rassistiese video's wyd gedeel is op TikTok. Polisiewoordvoerder Motlafela Mojapelo sê Barnard is tans in die hospitaal nadat die polisie hom geskiet het omdat hy 'n vroulike beampte probeer ontwapen het toe sy hom waarsku sy kan hom skiet. Barnard het twee video's op sy profiel geplaas, waarin die K-woord 12 keer gebruik is en daarna het hy gedreig om enige polisiebeampte wat hom in hegtenis probeer neem, te vermoor.
# Die veroordeelde moordenaar Jason Rohde sal agter tralies bly totdat die Konstitusionele Hof uitspraak lewer oor sy aansoek om appèl. Die gewese Johannesburgse eiendomsmagnaat het sy vrou, Susan, in 2016 in hulle hotelkamer in die Kaapse Wynland verwurg. Eric Ntabazalila van die Nasionale Vervolgingsgesag sê Rohde se regsverteenwoordiger het hulle in kennis gestel hy gaan nie voort met sy aansoek om te appelleer teen die weiering van borgtog terwyl hy op die Konstitusionele Hof se uitspraak wag nie. Rohde het Saterdag begin om sy vonnis van 15-jaar uit te dien.
# Krieket: Suid-Afrika A het sy eerste beurt op 'n reuse 509 vir sewe gesluit verklaar op die tweede dag van hulle vierdag-wedstryd teen Indië A in Bloemfontein. Kaptein Pieter Malan het 163 lopies aangeteken, Tony de Zorzi 117 en Sinethemba Qeshile 82. Die gashere het wankelrig begin nadat die besoekers se kaptein, Priyank Panchai, die loot gewen en besluit het om eerste te boul. Sarel Erwee is in die eerste boulbeurt uitgehaal en Raynard van Tonder in die vierde. Malan en De Zorzi het daarna sake gered met 'n derdepaaltjie-vennootskap van 217 lopies.
# Finansiële aanwysers: Die rand verhandel teen 15-rand-94-sent teen die dollar, 17-rand-86-sent teen die euro en 21-rand-27-sent teen die pond. Bitcoin verhandel teen 56-duisend-213-dollar-9-sent. Die prys van goud is een duisend-784-dollar-84-sent per fynons en die prys van Brent ruolie 82-dollar-15-sent per vat.
# En internasionale wetenskaplikes van die Universiteit van die Witwatersrand, die New York Universiteit en 15 ander instellings het die ontdekking van werwels van 'n uitgestorwe menslike voorsaat van tweemiljoen-jaar oud bekend gemaak. Die fossiele is in 2015 ontdek tydens uitgrawings aan 'n myn-pad naby Johannesburg. Die ontdekking gee insig in die manier waarop hierdie menslike voorganger geloop en geklim het. Die hoofskrywer van die New York Universiteit, Scott Williams, sê die lendestreek is noodsaaklik om te verstaan hoe goed hierdie oeroue voorouers aangepas het om op twee bene te loop.